b'\n_START_ARTICLE_\nDu\xc5\xa1an Lipovec\n_START_SECTION_\n\xc5\xbdivljenjepis\n_START_PARAGRAPH_\nDu\xc5\xa1an Lipovec se je rodil v letovi\xc5\xa1ki vili nekdanjega kopali\xc5\xa1\xc4\x8da v Mekinjah pri Kamniku, imenovani Neptun. Njegov o\xc4\x8de je bil znani podjetnik in vrhunski strokovnjak za tekstilstvo Franjo Lipovec, ustanovitelj tovarne Svilanit Kamnik. Po zaklju\xc4\x8dku osnovne \xc5\xa1ole v doma\xc4\x8dem kraju je izobra\xc5\xbeevanje nadaljeval na \xc5\xa0oli za \xc5\xbeivinorejsko-veterinarske tehnike v Ljubljani. Po prvem letniku na Veterinarski fakulteti je uspe\xc5\xa1no opravil sprejemni izpit na ALU in leta 1977 diplomiral iz slikarstva pri prof. A. Jemcu. Po diplomi se je odpravil na \xc5\xa1tudijsko izpopolnjevane v Kanado._NEWLINE_Poleg slikarstva se je posve\xc4\x8dal \xc5\xa1e kiparstvu, fotografiji pa tudi poeziji.\n_START_SECTION_\nLikovno delo\n_START_PARAGRAPH_\nLipovec, ki je veljal za enega redkih kvalitetnih sodobnih slikarjev pokrajine, je svoje motive iskal v Kamniku in njegovi okolici pa tudi \xc5\xa1ir\xc5\xa1e na Gorenjskem, ter na Dolenjskem, Primorskem in v Istri. Podobe iz narave je pogosto reduciral na bistvene, v\xc4\x8dasih dvodimenzionalne, drugi\xc4\x8d ekspresivno razgibane likovne elemente. Za svoje likovno delo je prejel \xc5\xa1tevilna priznanja. Imel je ve\xc4\x8d kot petdeset samostojnih razstav tako doma kot v tujini.'